  Майя Бывальцева Удмуртиысь Вадим Зарецких Россилэн гыронъя 5-тӥ усьтэм чемпионатаз вормисе потӥз. Элькунлэн тӧроез солы ӟечкылан телеграмма лэзиз, ивортэ улосвыл тӧролэн но кивалтэтлэн пресс-службазы. «Шумпотыса пумитай Тӥляд вормонды сярысь иворез. Гырисьёслэн азьвыл ӵошатсконъёсазы вормонъёстэс утьыны быгатӥды но нош ик бадӟым азинскон басьтӥды. Туж умой, табере Тӥ, Вавож палъёсысь музъем вылын дано ужасьёслэн ыстэм муртсы, кунмылэсь данзэ утёды дуннелэн чемпионатаз. Сӥзисько выль азинсконъёс, тазалык но байлык», — верамын Александр Соловьёвлэн телеграммаяз. Тодэ вайытом, Россилэн гыронъя 5-тӥ усьтэм чемпионатэз ортчиз Тюмень вӧзысь Винзили каргуртын 19–25 инвожое. Ӵошатсконъёсы Россилэн 29 улосвылъёсысьтыз 33 механизаторъёс пыриськизы. Вормисе потӥз Удмуртиысь Вавож ёросысь «Удмуртия» возёсысь Вадим Зарецких. Чемпионлы УАЗ «Патриот» автомобиль кузьмазы. Со сяна, улосчимы 2017-тӥ арын Швейцарие дуннелэн чемпионатаз мыныны луонлык басьтӥз. Нялтас вераса, та ӵошастконъёслэн историязы нырысьсэ чемпионатэ пыриськиз нылмурт но — Башкириысь аграрной университетысь студентка Алия Якупова. Тегъёс: Спорт Удмуртия Россия гуртвозёс  